Ehrenfried Walther von Tschirnhaus

Ehrenfried Walther von Tschirnhaus (født 10. april 1651 i Kieslingswalde i markgrevskapet Oberlausitz, død 11. oktober 1708 i Dresden i Kurfyrstedømmet Sachsen) var en tysk matematiker og filosof.

Liv og virke
Tschirnhaus studerte først matematikk i sin fødeby. Senere, fra 1668, studerte han videre i Leyden. Tschirnhaus foretok mange reiser, og kom da i berøring med flere av tidens berømte filosofer og matematikere, således for eksempel Baruch de Spinoza og  Christiaan Huygens i Nederlandene, Isaac Newton i England og  Gottfried Wilhelm von Leibniz i Paris, hvorved han ble ledet til å beskjeftige seg med tangentproblemer og kvadraturer. 

I 1682 opptok Académie des sciences ham som medlem. Den siste del av sitt liv tilbragte Tschirnhaus i sin hjemstavn med industrielle sysler, for eksempel fremstilling av linser. Nyere forskning har vist at han i 1708 sannsynligvis også var den første i Europa som fant frem til fremgangsmåten for produksjon av hardt porselen.

I sine avhandlinger, som fremkom i Paris-akademiets skrifter og Acta eruditorum, viser han stor oppfinnsomhet, men trekker stundom forhastede slutninger. Velkjent er Tschirnahus' metode til bortskaffelse av ledd i en ligning med én ukjent; den kan imidlertid ikke, som Tschirnhaus visstnok trodde, føre til en slik vilkårlig valgt lignings algebraiske oppløsning.

Hans arbeid innen fysikken omfattet også optikk. I samarbeid med Martin Knorr utviklet han en forbedret poleringsteknikk. Denne brukte han på de linser og speil han laget. Han laget brennglass av høy kvalitet, og benyttet dem i sine eksperimenter.

Verker
 Medicina corporis, Amsterdam, 1686.
 Medicina mentis, Amsterdam, 1687.
 Medicina mentis et corporis, with an Introduction by Wilhelm Risse. (Anastatic reprint) Hildesheim: Georg Olms, 1964.

Referanser 

Tyske filosofer
Tyske matematikere
Personer fra Zgorzelec fylke